
Prolog

Laura vet med seg selv at hun har sett mannen før, men hun kan ikke for sitt bare liv huske hvor. Det føles som et gnagsår som ikke vil forsvinne, som et stikk i magen. Hun stirrer på bildet, som er i svart-hvitt og ser skikkelig gammelt ut, men det er noe med de høye kinnbeina, noe i blikket, det tykke håret, den markerte haken … Og er det ikke noe ved omgivelsene som også virker temmelig kjent? Master, båter, ei brygge som overhodet ikke ser ut som dagens brygge på Seilerholmen, men kan det likevel være …? Kan bildet være tatt på Seilerholmen? Nei, det kan ikke være mulig, for moren til Helle kjente Donald før Kari i det hele tatt traff ham. Det må være et sted som likner.

Laura hever blikket og tenker at selv om det er usannsynlig, så er det jo faktisk litt sannsynlig også, for ifølge moren har den som må være faren hennes befunnet seg på Seilerholmen, om enn i kort tid. Han må ha likt sjø, båtliv og de tingene der. Men hvem har tatt akkurat dette bildet? Moren til Helle? Laura kan sverge på at hun har sett et bilde som likner hjemme hos moren et sted. Er det derfor mannen virker så kjent? Laura reiser seg resolutt og setter kursen mot Karis B&B. Er det noe som må sjekkes raskt, så er det vel dette.

«Kari?» roper Laura mens hun småløper inn i hagen. «Hallo?»

«Jeg er her nede, Laura!» roper moren tilbake og retter seg opp fra urtebedet sitt. «I alle dager, hva er det som har satt sånn fart på deg?»

Og Laura, som vanligvis tar seg tid til å både å nyte duften av blomster og urter i morens hage, og som i det minste tar seg god tid til å klappe Monk, strener rett forbi alt sammen og går mot terrassedørene. Moren kommer etter henne, og Laura vet det mer enn hun ser det.

«Hvor er det du har de gamle fotoalbumene dine?» spør Laura åndeløst.

«Å, la meg se … jeg tok en opprydning her før sommeren, så de …» Moren og ser seg om.

«Tenk! Og tenk raskt!» Laura er utålmodig, ja, på grensen til irritert, tenker hun selv og puster dypt ut og inn. «Beklager, jeg er bare så ivrig.»

«Jøss, vel … ja, nå husker jeg det, de står i bokhyllen inne i den andre stuen, rett under Amalie Skrams samlede verker.»

Laura styrter inn i den andre stuen og får straks øye på fotoalbumene. Hun trekker ut det hun tror er fra omtrent på den tiden hun ble født og litt av tiden både før og etter, setter seg ned på gulvet og begynner å bla. Babybilder av henne selv, moren som en utrolig ung utgave av seg selv, Laura som bader, Laura som gliser tannløst mot fotografen, mens hun sover … Laura mister nesten motet da det bare er to, tre sider igjen, hun gransker bildene litt mer årvåkent nå, alt mens moren ikke sier noe, bare ser undersøkende på henne.

«Hva er det du leter etter?» sier hun til slutt.

«Jeg trodde … jeg mente bestemt …» sier Laura skuffet da siste side er tilbakelagt og hun ikke har sett så mye annet enn seg selv, besteforeldrene, moren og Seilerholmen på sitt mest idylliske. «Har du flere bilder fra denne tiden?»

«Nei … eller jo, det har jeg.» Moren åpner en skuff i en kommode som har stått på akkurat samme sted i hele Lauras liv. Hun tar opp en liten bunke fotografier og rekker Laura. «Men du har jo sett disse før også, det er jeg sikker på.»

«Sikkert …» Laura blar spent gjennom de få bildene i bunken.

Der! Der er det! Ikke akkurat det samme bildet, men et bilde fra en fest på svaberget på Seilerholmen, moren er ikke til å ta feil av, kledd i en etnisk kaftan, med pannebånd og dyp utringning. Men det er festdeltakerne hun er interessert i, og der er han, den samme mannen. Hun må ha lagt merke til ham da hun så disse for ganske mange år siden. Mannen har de samme kinnbeina, og han er atskillig yngre på bildet, men noe eldre enn moren hennes, og nesten i profil, litt mer utydelig enn på bildet Helle har sendt henne, men med akkurat den samme hårmanken, den markerte kjeveprofilen … Det er definitivt ham.

«Hvem er han?» sier Laura og setter fingeren rett oppå ansiktet hans.

«På det gamle festbildet? Hvem av dem? Du må flytte fingeren din om jeg skal se.» Moren rynker pannen. «Jeg hadde faktisk glemt at jeg hadde det bildet.»

«Han der … med et flotte håret.»

«Å, det er en av kandidatene til å være faren din, kjære deg», smiler moren og ser nesten kjærlig på bildet. «En gammel historie, det der. Jeg husker ikke engang hva han het, jeg husker bare at han var en god del eldre enn meg.»

«Vel, da er saken sånn at han definitivt er faren min», sier Laura og ser åndeløst på moren. «DNA-testen viser det.»

Moren lar blikket flakke fra Laura til bildet, før hun til slutt sier. «Sier du det? Kanskje det er noen trekk … Men den testen fortalte deg ikke hvor han er i verden?»

«Absolutt ikke, null spor.»

Moren gransker bildet mens hun sier sakte: «Vel, da får vi vel se å finne ham, da.»

Og slik starter altså jakten på Donald, Karis gamle elsker og Lauras far.

Første kapittel

Men livet tar uventede vendinger, og alle jakter er ikke spesielt vellykkede, så ingen Donald dukker opp verken i august eller i mye av september. Og før Laura vet ordet av det, er hun på snartur tilbake i Athen. Byen der hun har oppdratt Olympia sammen med Dimitrios, men også byen der hun har bodd halve livet sitt. Og dermed veldig mye av sitt voksne liv. Byen der hun en gang var så forelsket at trafikken ikke plaget henne og hun ikke så alle manglene byen tross alt har. Men ingenting man elsker er perfekt, tenker Laura, og selv om hun ikke lenger elsker Dimitrios, så elsker hun definitivt fremdeles Athen. Spesielt på denne tiden av året, i september, da det fremdeles er temmelig varmt, men likevel færre turister og folk ute i gatene. Det går an å bevege seg rundt om uten å få fullstendig klaustrofobi. Laura har hatt korte og lange avbrudd fra Athen og bodd hjemme på Seilerholmen, det skal sies, men dagliglivet de siste seksten årene pluss, det har foregått her. I den trange leiligheten i Plaka, på Dimitrios’ restaurant, i svigerforeldrenes hus i retning Voula Beach, og på selve Voula Beach, der Laura har perfeksjonert sine egne seilerferdigheter og forsøkt å lære Olympia de samme. Men Olympia er ikke henne, og har hittil ikke vist den samme begeistringen som Laura for saltvann, hyppige dypp i sjøen, konstant vått hår og susing bortover bølgetoppene. Men seiling er og blir Lauras lidenskap, og i de periodene hvor hun har kunnet ta seg tid til det, har hun tilbrakt tiden på Voula sammen med brettet sitt. Av og til alene, av og til med Dimitrios, og av og til i lange dager fram til solen forsvant som i en sekk på den greske himmelen og sikadene gikk bananas. Før de reiste hjem til svigerforeldrene for å spise en diger middag sammen med tanter, onkler, besteforeldre, nieser og nevøer, samt en eller annen sønn av en fetter som plutselig dukket opp. Sånne sønner av fettere som emigrerte til New York på tjuetallet materialiserte seg om sommeren, alt mens de betraktet sine greske aner og slekt med stum beundring og ikke så rent lite undring.

Men den tiden var over. Nå er hun bare her for å installere de nye leietakerne i leiligheten sin, siden de forrige måtte si opp i hui og hast på grunn av et dødsfall i familien. Og nå er alt fikset og Laura har funnet det som kan virke som de perfekte, nye leieboerne. Tror hun, da, ingenting er sikkert her i verden.

Men Olympia har ikke latt seg affisere av verken det ene eller det andre og oppført seg akkurat som før mens hun har gaflet i seg dolmades og fetaost og lovprist bestemorens søte kaker. Akkurat i natt skal Olympia bo hos Dimitrios, og siden han som kjent er gift på nytt med Clara fra Boston, så er det ikke så poppis at Laura også overnatter der. Hun har booket seg et hotell i Plaka, rett ved den utleide leiligheten sin, for i morgen skal hun og Olympia reise tilbake til Seilerholmen.

«Men vi skal snart flytte tilbake hit igjen!» forsikrer Olympia bestemoren om da de skal dra. Laura er ikke sikker på om det er bare henne som hører tvilen i datterens stemme.

Laura ser ned i rutemønsteret i det fliselagte fortauet mens hun går mot baren der hun skal møte Costas, kollegaen fra da hun drev sitt eget syatelier i byen. Et atelier hun vet hun kommer til å passere, men det gjør ikke så mye lenger. Det virker som flere år siden hun bodde her, men egentlig er det bare noen få måneder, nesten bare uker. Og der ser hun det, lokalet der hun drev atelier i over ti år. Hun kjenner et sukk inni seg et sted, en slags sorg over det som var. For det var hyggelig, det var morsomt og det var en drøm som gikk i oppfyllelse. Men hvem er det som driver det nå? Laura myser nysgjerrig og krysser gaten, for hun har litt tid før hun skal møte Costas. Fasaden er fremdeles grønnmalt, forest green, den fargen hun studerte lenge før hun til slutt valgte den ut. Og hun var så stolt da fasaden sto nymalt foran henne og Dimitrios kom med ekte champagne og de skålte under platantreet over gaten. Happy times …

«Jøss, det er en bokhandel!» sier Laura og presser nesen mot vinduet mens hun ser på de fargerike omslagene. «Og reiselitteratur! Så morsomt!»

En mann som passerer henne sender henne et undersøkende blikk, så Laura smiler og sier et høyt:

«Sygnómi!»

Han smiler tilbake til henne med et brunt blikk og Laura lurer samtidig på hvorfor hun beklaget. Fordi hun snakket høyt? Grekerne er da kjent for å gjøre rarere ting enn det. Uansett, det er greit å være høflig. Hun kaster et siste blikk på utstillingsvinduet mens hun lurer på hvor lenge butikken kommer til å vare. Leser ikke folk sånne ting på nettet nå til dags? Kjøper de fremdeles håndbøker og tar med seg på tur? Mulig de gjør det, men lokalet kledde definitivt kjolene hennes bedre enn det kler bøkene. Laura kneiser med nakken mens hun legger butikken bak seg. Det finnes andre ledige lokaler i Athen, til og med i Plaka om hun skulle ombestemme seg og om man skulle være veldig heldig, ingenting er umulig.

«Laura!» sier Costas høyt da hun kommer inn på uterestauranten, og så er de i gang med den sedvanlige runden kyss på kinnene og diger klem.

«Så hyggelig å se deg!» får Laura sagt da han endelig slipper henne. «Hvordan går det?»

«Å, det kunne ha gått bedre, men jeg overlever», sier Costas og trekker på skuldrene.

«Det er jeg sikker på.» Laura er fullstendig klar over Costas’ hang til å være litt dramaqueen, så hun smiler og bestiller et glass perlende hvitvin av servitøren som nettopp har kommet til bordet deres.

«Hvordan er det i det kalde nord?» Costas ser på henne med øyne som ser ut til å ha fått en grundig omgang med mascara, men Laura tror faktisk han bare er født sånn. Costas er tynn som en fjøl, men virker likevel bredskuldret i dressen han for anledningen er ikledd, en løstsittende lindress som Laura er temmelig sikker på at han har designet selv, semskede sko uten sokker, hvit skjorte strategisk kneppet opp nesten ned til navlen og et lillaprikket tørkle i brystlommen. Han ser kul og elegant ut, og Laura er glad for at hun tok på seg en sommerkjole fra den siste kolleksjonen sin, litt i femtitallsstil, med utringning, knepping foran og i en dyp rosafarge, samt at hun satte opp håret. Det siste fordi det faktisk er temmelig varmt og hun er i en alder da det er greit å få håret vekk fra nakken.

«Det går fint med oss», sier hun nå, «men det er selvfølgelig ikke som da jeg bodde her. I sommer har jeg vasket gjesterom og hjulpet folk med saker og ting i gjestehavna.» Laura nipper til den tørre, iskalde hvitvinen. Perfekt. «Men jeg seiler der også.»

«Det må jeg si … Savner du ikke å bo i Athen?» Costas ser nesten litt bekymret ut.

«Tja …» Laura tenker seg om og ser ut i luften. Hun kan ikke se Akropolis herfra, det ligger den andre veien, men hun ser mye av Plaka og greske bygninger. «Jo, jeg gjør det av og til, det skal jeg innrømme. Men på den annen side så er det hyggelig å gjøre noe annet. Om du forstår? Ingenting varer for evig, det er noe jeg har lært de siste årene.»

«Klart jeg forstår …» Costas trekker hånden gjennom de mørke krøllene. «Av og til kunne jeg faktisk tenke meg å slippe alt og rømme hjem til Rhodos, der hele slekten kommer fra. Det ville vært deilig, ikke sant? Bare fisket litt, filosofert på bryggekanten og spilt backgammon med gamle kompiser.»

«Og dæljet nyfanget blekksprut mot steinene, du glemmer det», smiler Laura.

«Ah, det er nettopp det. Det er fordeler og bakdeler ved alt.» ler Costas. «Men fra spøk til alvor, jeg er lei meg for at jeg ikke har kunnet tilby deg noen jobb slik vi snakket om. Det går rundt hos meg, men bare akkurat så vidt.»

«Å, ikke tenk på det foreløpig, Costas, jeg har klart meg fint. Både jeg og Olympia, og nå er det viktig at hun finner ut hva hun vil gjøre med livet sitt.»

Costas ser på henne. «Så hun er fremdeles i den prosessen?»

Laura nikker. «Absolutt, men jeg har tro på at det løser seg.»

«Hva med Dimitrios, har du snakket noe med ham?» spør Costas lett, men Laura sanser at det ligger noe mer der.

«Så vidt. Hvorfor spør du?»

«Nei, det er bare det … Ryktene går, vet du.»

«Ryktene om hva da?» spør Laura uforstående. «Jeg skjønner ikke hva du mener?»

«De sier at restauranten hans ikke går så bra som den gjorde før», sier han nølende.

«Å, det er gammelt nytt, Costas, den har gått dårlig de siste fire, fem årene.»

«Som forventet, men så er det Clara. En liten fugl i bransjen hvisket til meg at kredittkortet hennes går varmt i Kolonaki-distriktet.»

«Luksusvarer?» sier Laura med en liten latter. «Jeg tror hun har litt penger, Costas, så jeg tror ikke det er Dimitrios’ kredittkort som går varmt. Så lenge det varer. Håper jeg iallfall.»

«Det er beroligende.»

«Ja, det er for eksempel faren hennes som har chartret denne yachten i Norge, det kunne Dimi fortelle meg, den de skal besøke oss med på Seilerholmen.»

«Wow! Når skal de dit?» sier Costas og vider ut blikket.

«Om noen få uker, faktisk. De kommer til den tradisjonelle hummerfesten. Jeg tror jeg har fortalt deg om de festene?»

«Å ja, det nordiske vikingblotet. Det har du, og Dimitrios har også fortalt meg litt, med begeistring i røsten. Gud bedre!»

Laura ler. «Det kan bli skikkelig morsomt, tenker jeg, hvis Clara kan oppføre seg i det hele tatt. Men det blir sikkert uansett et kultursjokk for alle parter.»

«Hva? Er ikke Clara hyggelig mot deg?» spør Costas påtatt sjokkert, noe som får Laura til å tenke at Claras rykte heller ikke er så bra blant Dimitrios bekjente. En liten djevel inni henne gleder seg over akkurat det.

Laura ser Costas inn i øynene før hun sier: «Hun er ei bitch, Costas. Og en korksniffer. Jeg er temmelig sikker på at foreldrene hennes er av akkurat samme ulla!»

«Korksniffer?»

«En snobb som later som hun vet hva hun driver med …»

Costas ler høyt og slår seg på lårene.

«Fantastisk! Nei, nå skal vi jammen ha bobler, kjære deg. Det kan jo faktisk bli lenge til neste gang vi møtes. Og jeg har et forslag til deg.»

«Å ja?»

«Bare vent litt …» Og dermed forsvinner Costas bort mot baren, men kommer straks ut igjen med servitøren og en diger kjøler på slep.

«Å så gøy!» ler Laura.

«Det blir enda mer gøy etter at du har hørt forslaget mitt», sier Costas og blunker.

Og Laura drikker bobler mens Costas legger ut om prosjektet og hun lytter.

«Jeg har ikke råd til å lønne deg på noe som helst vis, men jeg vil gjerne ha deg med på laget for å skape en heidundrandes kolleksjon sammen. Du jobber og tegner i Norge så lenge du blir der, jeg her i Athen, vi prøvesyr begge to, forsøker å møtes et par ganger, og så jobber vi jevnt og trutt til vi er fornøyde.»

Laura nikker. «Jeg lytter fremdeles.»

«Vi skal skape en kolleksjon som slår beina under alt som tidligere er sett, ikke sant? En sammensmelting av gresk og norsk kultur, ispedd grønne tanker og bare naturmaterialer, selvsagt. Og så lanserer vi når du er klar til å flytte tilbake hit, eller i hvert fall skal bo her i en periode. Det er egentlig det hele, detaljene tar vi på veien. Hva sier du?»

Laura nikker, tenker seg om mens Costas fremdeles snakker, og til slutt sier hun nølende: «Ja, det høres spennende ut, men med ett forbehold, Costas.»

«Ja vel?»

«At jeg kan si ja nå og angre i morgen etter å ha sobret opp fra alle disse boblene du har servert meg.»

«Ok, det er greit», sier Costas og gir henne neven. «Har vi en avtale?»

«Det har vi, spennende», sier Laura og gir ham hånden.

«Jeg er så glad for at du vil være med, jeg trenger deg. Og det er da en genial plan, synes du ikke?» Øynene til Costas glitrer av iver.

«Det er det … men vi bør vel ha en kontrakt.»

«Jeg fikser, kjære deg, vi setter opp en avtale oss imellom. Lett som en plett.»

«Ok, og sånn utenom kontrakten og alt annet, kan du være en gentleman og geleide meg til hotellet mitt nå? Jeg må være i noenlunde form til flyturen hjem i morgen, skjønner du», sier Laura og gjør mine til å reise seg.

«Selvsagt, følg meg», smiler Costas og byr henne armen. «Kom, vi prater på veien.»

De to vandrer den korte veien til hotellet mens månen lyser klart over dem og skaper rare skikkelser og skygger av trærne, en knall svart katt følger etter dem et stykke med halen rett i været, før den finner noe mer interessant blant et par søyler bak et smijerngjerde og forsvinner med et kort mjau. Costas avleverer Laura på trappen av hotellet, kysser henne på begge kinn og forsvinner i Plakas nattestille gater.

Laura ser etter ham med et smil. En ny kolleksjon? Ja, hvorfor ikke? Det betyr jo at hun slipper å etablere et studio, og det meste kan gjøres hos Costas, samt at han får dra nytte av det hun har av talent. Og hun av hans. Egentlig er det en vinn-vinn-situasjon som kan fungere godt. Hun og Costas er venner og har kjent hverandre i årevis. Hvorfor ikke? Laura trekker den dype natteluften inn i lungene og suger inn stemningen, det kan bli uker eller måneder til neste gang hun kommer hit. Og før den tid er det mye som skal skje. Det aller viktigste er kanskje det aller vanskeligste: å trappe opp letingen etter mannen som er hennes kjødelige far. Selv Olympia og Lauras nettsøk, Karis detektivvirksomhet blant gamle venner og Theas evne til å fange opp sladder har ikke ført til noe som helst. Men det er flere hun må snakke med, og det skal hun helt avgjort også gjøre. Jøss, når antikkens folk klarte å bygge opp den nydelige byen hun befinner seg i for øyeblikket, så klarer hun vel også å finne sin egen far. Pluss å skape en kolleksjon med Costas. Allerede da hun er på vei opp trappen, surrer det i hodet hennes av ideer rundt norsk skjærgård, fugleliv og tang og tare, alt videreført inn i de mest fantastiske kreasjoner.

